Grísinn LiLou leikur við gesti á alþjóðaflugvellinum í San Francisco . Þar þykja veitingastaðirnir bera af . JUSTIN SULLIVAN Ekki skyldi vanmeta hversu miklu góður flugvöllur getur breytt fyrir upplifun ferðalanga , og hvers lags pína það getur verið að arka í gegnum erfiðan flugvöll . Á sumum flugvöllum virðist hægt að finna allt til alls , innritun og öryggisleit gengur greiðlega fyrir sig og hreinlega ánægjuleg upplifun að fara þar í gegn . Aðrir flugvellir kremja sálina : raðirnar eru langar , úrval af veitingum og þjónustu ekki upp á marga fiska , og vandi út af fyrir sig að komast frá flugvellinum niður í bæ , og til baka . Heimshornaflakkarar sem vita hvað þeir vilja reyna , eftir fremsta megni , að sneiða hjá verri flugvöllunum ef þeir eiga þess kost , og vita að ef fleiri en einn flugvöllur er í boði í sömu borginni þá getur vel verið þess virði að borga ögn hærra verð fyrir flugmiðann ef vélin lendir á góðum flugvelli frekar en slökum . Þykir þannig mörgum langtum betra að lenda á Gatwick en Heathrow , og verst af öllu að fljúga til Stansted þegar ferðast er til Lundúna ; taka Suvarnabhumi fram yfir Don Muang í Bangkok ; velja Orly frekar en Charles de Gaulle ef þess er kostur í ferð til Parísar ; Narita frekar en Haneda í Tókýó og þannig má lengi telja . Ný úttekt Wall Street Journal veitir ágætis vísbendingu um hvaða bandarísku flugvelli lesendur ættu ýmist að kvíða fyrir eða hlakka til að heimsækja . Kemur þar í ljós að stundum er heilmikill munur á flugvöllum sem þjónusta sama svæðið , og þannig lendir völlurinn í Fort Lauderdale í 3. sæti yfir 20 stærstu flugvelli Bandaríkjanna á meðan Miami-flugvölur hafnar í 17. sæti . Er aðeins um 35 mínútna akstur á milli flugvallanna og aðgengi að Miami nokkuð svipað . Aftur á móti er sáralítill munur á gæðum JFK-flugvallar og Newark , sem báðir þjónusta New York-svæðið , og lenda þeir í 19. og 20. sæti . Phoenix Sky Harbor hafnar í efsta sæti í hópi stórra bandarískra flugvalla og skrifast það m.a. á eldsnögga öryggisleit , öfluga þráðlausa nettengingu og góða einkunn veitingastaðanna þar í umsagnaforritinu Yelp . Það hjálpar flugvellinum í Phoenix líka að stutt er frá landgangi að flugbraut og ódýrt að fá far með Uber niður í miðbæ . Í umfjöllun WSJ kemur fram að í Phoenix sé margt gert fyrir farþega sem ekki hafi verið tekið með í reikninginn við val á besta flugvellinum . Þannig eru sjálfboðaliðar á ferli um flugvöllinn með mannelska hunda sem ferðalöngum er frjálst að klappa og knúsa ef það skyldi róa taugarnar fyrir flugið . Sky Harbor er þó fjarri því gallalaus flugvöllur og geldur m.a. fyrir tiltölulega fáar beinar flugtengingar , bæði innanlands og við útlönd , auk þess að vera þannig hannaður að mjög langur gangur getur verið frá inngangi flugvallarbyggingarinnar að fjarlægasta flugvélarhliði . Í efstu sætunum á eftir Phoenix koma : Denver , Fort Lauderdale , Detroit Metro , Orlando , Las Vegas , Atlanta , Dallas / Fort Worth , Los Angeles og Houston Bush . San Francisco með besta matinnn Í hópi meðalstórra flugvalla fær Tampa bestu einkunnina , þá Portland , Austin , Nashville og Sacramento , en í fimm neðstu sætunum eru St. Louis , New Orleans , Washington Dulles , Chicago Midway og LaGuardia í New York í botnsætinu . Könnun WSJ leiddi meðal annars í ljós að biðin í öryggisleit á háannatíma er styst í Chicago O‘Hare og Nashville , en lengst í Atlanta og Dallas Love Field . Ef marka má ummæli á Yelp er maturinn bestur á flugvellinum í San Francisco en verstur hjá Chicago Midway . ai@mbl.is